REGOLAMENT Nru 1893/2006 TAL-PARLAMENT EWROPEW U TAL-KUNSILL
ta' l-20 ta' Diċembru 2006
li jistabbilixxi l-klassifikazzjoni ta' l-istatistika ta' attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi ta' l-istatistika
(Test b'rilevanza għaż-ŻEE)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 285(1) tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Bank Ċentrali Ewropew (1),
Filwaqt li jaġixxu skond il-proċedura stabbilita fl-Artikolu 251 tat-Trattat (2),
Billi:
(1)
Ir-Regolament tal-Kunsill (KEE) Nru 3037/90 (3) stabbilixxa l-klassifikazzjoni ta' l-istatistika fir-rigward ta' attivitajiet ekonomiċi fil-Komunità Ewropea (aktar 'il quddiem magħrufa bħala “NACE Rev. 1” jew “NACE Rev. 1.1”).
(2)
Sabiex ikun rifless l-iżvilupp teknoloġiku u t-tibdil strutturali ta' l-ekonomija, għandha tkun stabbilita klassifikazzjoni aġġornata, li tissejjaħ NACE Reviżjoni 2 (aktar “il quddiem magħrufa bħala NACE Rev. 2”).
(3)
Klassifikazzjoni aġġornata bħal ma hi n-NACE Rev. 2 hija ċentrali għall-isforzi li qed tagħmel il-Kummissjoni sabiex tkun moderniżżata l-produzzjoni ta' l-istatistika tal-Komunità; din hija mistennija li tikkontribwixxi, permezz ta' data aktar komparabbli u rilevanti, għal governanza ekonomika aħjar kemm fil-livell Komunitarju kif ukoll dak nazzjonali.
(4)
Sabiex jiffunzjona, is-suq intern jeħtieġ normi ta' l-istatistika applikabbli għall-ġbir, it-trażmissjoni u l-pubblikazzjoni ta' l-istatistika nazzjonali u tal-Komunità sabiex in-negozji, l-istituzzjonijiet finanzjarji, il-gvernijiet u l-operaturi l-oħra kollha fis-suq komuni ikollhom aċċess għad-data ta' l-istatistika li tkun fidabbli u komparabbli. Għal dan il-għan, huwa vitali li l-kategoriji varji għall-klassifikazzjoni ta' l-attivitajiet fil-Komunità Ewropea jkunu interpretati b'mod uniformi fl-Istati Membri kollha.
(5)
Statistika fidabbli u komparabbli hija neċessarja biex tippermetti lin-negozji jistmaw il-kompetittività tagħhom, u hija utli għall-istituzzjonijiet tal-Komunità fil-prevenzjoni ta' distorsjonijiet tal-kompetizzjoni.
(6)
L-istabbiliment ta' klassifikazzjoni komuni riveduta ta' l-istatistika ta' l-attivitajiet ekonomiċi ma tobbligax lill-Istati Membri biex jiġbru, jippubblikaw jew ifornu d-data. Ikun possibbli li jkun ipprovdut tagħrif integrat bil-fidabbiltà, il-ħeffa, il-flessibiltà u l-grad ta' dettal meħtieġ għall-ġestjoni tas-suq intern biss jekk l-Istati Membri jużaw klassifikazzjonijiet ta' l-attivitajiet marbuta mal-klassifikazzjoni tal-Komunità.,
(7)
Għandu jkun hemm provvediment sabiex l-Istati Membri jkunu jistgħu, bil-għan li jissodisfaw r-rekwiżiti nazzjonali, jintegraw fil-klassifikazzjonijiet nazzjonali tagħhom kategoriji addizzjonali msejsa fuq il-klassifikazzjoni statistika ta' l-attivitajiet ekonomiċi fil-Komunità Ewropea.
(8)
Il-komparabilità internazzjonali ta' l-istatistika fir-rigward ta' l-ekonomija teħtieġ li l-Istati Membri u l-Istituzzjonijiet tal-Komunità jużaw klassifikazzjonjiet ta' l-attivitajiet ekonomiċi li huma marbuta direttament ma' l-Istandard Internazzjonali ta' Klassifikazzjoni Industrijali ta' l-Attivitajiet Ekonomiċi kollha (ISIC) Rev. 4, kif adottat mill-Kummissjoni ta' l-Istatistika tan-Nazzjonijiet Uniti.
(9)
L-użu tal-klassifikazzjoni ta' l-attivitajiet ekonomiċi fil-Komunità jitlob li l-Kummissjoni tkun megħjuna mill-Kumitat għall-Programm Statistiku imwaqqaf bid-Deċiżjoni tal-Kunsill 89/382/KEE, Euratom (4) partikularment fir-rigward ta' l-eżami ta' problemi li jinħolqu mill-implimentazzjoni tan-NACE Rev. 2, u b'hekk tkun żgurata tranżizzjoni koordinata b'mod sħiħ min-NACE REV. 1 għan-NACE Rev. 2; u, għall-preparazzjoni ta' emendi futuri għan-NACE Rev. 2.
(10)
Ir-Regolament tal-Kunsill (KEE) Nru 2186/93 (5) stabbilixxa qafas komuni għat-twaqqif ta' reġistri ta' l-istatistika dwar in-negozju b'definizzjonijiet, karatteristiċi, ambitu u proċeduri ta' aġġornament armonizzati.
(11)
L-istabbiliment ta' klassifikazzjoni riveduta ta' l-istatistika dwar l-attivitajiet ekonomiċi jagħmel necessarja modifika speċifika tar-referenzi -għan-NACE Rev. 1 kif ukoll emenda ta' għadd ta' strumenti rilevanti. Għalhekk, jeħtieġ li jkunu emendati l-istrumenti li ġejjin: ir-Regolament (KEE) Nru 3037/90; ir-Regolament tal-Kunsill (KEE) Nru 3924/91 tad-19 ta' Diċembru 1991 dwar it-twaqqif ta' stħarriġ fil-Komunità dwar il-produzzjoni industrijali (6); ir-Regolament tal-Kunsill (KE, Euratom) Nru 58/97 ta' l-20 ta' Diċembru 1996 dwar statistiċi strutturali kummerċjali (7); ir-Regolament tal-Kunsill (KE) Nru 1165/98 tad-19 ta' Mejju 1998 li jikkonċerna l-istatistika għal żmien qasir (8); ir-Regolament tal-Kunsill (KE) Nru 1172/98 tal-25 ta' Mejju 1998 dwar prospetti ta'l-istatistika rigward it-trasport ta' merkanzija bit-triq (9), ir-Regolament tal-Kunsill (KE) Nru 530/1999 tad-9 ta' Marzu 1999 li jikkonċerna l-istatistiċi strutturali dwar il-qligħ u dwar l-ispejjeż tax-xogħol (10); ir-Regolament (KE) Nru 2150/2002 tal-Parlament Ewropew u tal-Kunsill tal-25 November 2002 fuq l-istatistika dwar l-iskart (11); ir-Regolament (KE) Nru 450/2003 tal-Parlament Ewropew u tal-Kunsill tal-27 ta' Frar 2003 dwar l-indiċi ta' l-ispejjeż tax-xogħol (12); ir-Regolament (KE) Nru 48/2004 tal-Parlament Ewropew u tal-Kunsill tal-5 ta' Diċembru 2003 dwar il-produzzjoni ta' statistika Komunitarja annwali rigward l-industrija ta' l-azzar għas-snin ta' riferenza 2003 - 2009 (13); ir-Regolament (KE) Nru 808/2004 tal-Parlament Ewropew u tal-Kunsill tal-21 April 2004 dwar l-istatistiċi tal-Komunità fuq is-soċjetà ta' l-informazzjoni (14); ir-Regolament (KE) Nru 1552/2005 tal-Parlament Ewropew u tal-Kunsill tas-7 ta' Settembru 2005 (15) dwar l-istatistika dwar it-taħriġ vokazzjonali fl-intrapriżi (16).
(12)
Għadd ta' strumenti tal-Komunità jeħtieġ li jkunu emendati, skond il-proċeduri speċifiċi li kienu japplikaw għalihom, qabel it-tranżizzjoni għan-NACE Rev. 2, jiġifieri: ir-Regolament tal-Kunsill (KE) Nru 2223/96 tal-25 ta' Ġunju 1996 dwar is-sistema Ewropea tal-kontijiet nazzjonali u reġjonali fil-Komunità (17); ir-Regolament (KE) Nru 138/2004 tal-Parlament Ewropew u tal-Kunsill tal-5 ta' Diċembru 2003 dwar il-kontijiet ekonomiċi għall-agrikolutra fil-Komunità (18); u r-Regolament (KE) Nru 184/2005 tal-Parlament Ewropew u tal-Kunsill tat-12 ta' Jannar 2005 dwar l-istatistika tal-Komunità fuq il-bilanċ ta' pagamenti, kummerċ internazzjonali f'servizzi u investiment dirett barrani (19).
(13)
Il-miżuri meħtieġa għall-implimentazzjoni ta' dan ir-Regolament għandhom ikunu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (20).
(14)
B'mod partikolari, il-Kummissjoni għandha tingħata setgħa li temenda jew tissupplimenta n-NACE Rev. 2 sabiex tieħu kont ta' żviluppi teknoloġiċi jew ekonomiċi jew sabiex tallinjah ma' klassifikazzjonijiet oħra ekonomiċi u soċjali. Billi dawn il-miżuri huma ta' ambitu ġenerali maħsuba biex jemendaw elementi mhux essenzjali ta' dan ir-Regolament jew billi jissupplimentaw dan ir-Regolament biż-żieda ta' elementi mhux essenzjali ġodda, huma għandhom jiġu adottati skond il-proċedura regolatorja bi skrutinju stipulata fl-Artikolu 5a tad-Deċiżjoni 1999/468/KE.
(15)
Peress li l-għan ta' dan ir-Regolament, jiġifieri l-ħolqien ta' standards ta' l-istatistika komuni li jippermettu l-produzzjoni ta' data armonizzata, ma jistax jintlaħaq b'mod sodisfaċenti mill-Istati Membri u jista' għalhekk jintlaħaq aħjar fil-livell tal-Komunità, il-Komunità tista' tadotta miżuri, skond il-prinċipju ta' sussidjarjetà kif stipulat fl-Artikolu 5 tat-Trattat. Skond il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ biex jintlaħaq dak il-għan.
(16)
Il-Kumitat tal-Programm dwar l-Istatistika kien ikkonsultat.
ADOTTAW DAN IR-REGOLAMENT:
TAQSIMA I
DISPOŻIZZJONIJIET ĠENERALI
Artikolu 1
Suġġett u ambitu
1. Dan ir-Regolament jistabblixxi klassifikazzjoni komuni ta' l-istatisitka fir-rigward ta' l-attivitajiet ekonomiċi fil-Komunità Ewropea, minn hawn 'il quddiem imsejjħa n-“NACE Rev. 2”. Din il-klassifikazzjoni tiżgura li l-klassifikazzjonijiet Komunitarji huma rilevanti għar-realtà ekonomika u ttejjeb il-komparabilità bejn il-klassifikazzjonijiet nazzjonali, tal-Komunità u internazzjonali u, b'hekk, ta' l-istatistika nazzjonali, tal-Komunità u internazzjonali.
2. Dan ir-Regolament għandu japplika biss għall-użu tal-klassifikazzjonijiet għal għanijiet ta' statistika.
Artikolu 2
Rev. 2 tan-NACE
1. In-NACE Rev. 2 għandha tinkludi:
a)
l-ewwel livell, li jikkonsisti f'intestaturi identifikati b'kodiċi alfabetiku (taqsimiet),
b)
it-tieni livell, li jikkonsisti f'intestaturi identifikati b'kodiċi numeriku b'żewġ figuri (diviżjonijiet),
ċ)
it-tielet livell, li jikkonsisti f'intestaturi identifikati b'kodiċi numeriku bi tliet figuri (gruppi), u
d)
ir-raba' livell, li jikkonsisti f'intestaturi identifikati b'kodiċi numeriku b'erba' figuri (kategoriji).
2. In-NACE Rev. 2 hija stipulata fl-Anness I.
Artikolu 3
Użu tan-NACE Rev. 2
Il-Kummissjoni għandha tuża n-NACE Rev. 2 għall-istatistiċi kollha klassifikati skond l-attivitajiet ekonomiċi.
Artikolu 4
Klassifikazzjonjiet nazzjonali ta' l-attivitajiet ekonomiċi
1. L-istatistika ta' l-Istati Membri ppreżentata skond l-attivitajiet ekonomiċi għandha tkun prodotta permezz tan-NACE Rev. 2 jew ta' klassifikazzjoni nazzjonali li toħroġ minnha.
2. Il-klassifikazzjoni nazzjonali tista' tintroduċi intestaturi u livelli addizzjonali u tista' tintuża kodifikazzjoni differenti. Kull wieħed mil-livelli, ħlief l-ogħla, għandu jkun jikkonsisti jew fl-istess intestaturi bħal tal-livell ekwivalenti tan-NACE Rev. 2 jew intestaturi li jikkostitwixxu taqsim preċiż tagħhom.
3. L-Istati Membri għandhom iressqu quddiem il-Kummissjoni, għall-approvazzjoni tagħha qabel ma jkunu ppubblikati, l-abbozzi li jiddefinixxu jew jimmodifikaw il-klassifikazzjonjiet nazzjonali tagħhom. Il-Kummissjoni għandha tikkontrolla l-konformità ta' dawn l-abbozzi mal-paragrafu 2 fi żmien xahrejn. Il-Kummissjoni għandha tittrażmetti l-klassifikazzjoni nazzjonali approvata lill-Istati Membri l-oħra għall-informazzjoni. Il-klassifikazzjonjiet nazzjonali ta' l-Istati Membri għandhom jinkludu tabella ta' konkordanza bejn il-klassifikazzjonjiet nazzjonali u n-NACE Rev. 2.
4. F'każ ta' inkompatibilità bejn ċerti intestaturi tan-NACE Rev. 2 u l-istruttura ekonomika nazzjonali, il-Kummissjoni tista' tawtorizza Stat Membru sabiex juża aggregazzjoni ta' l-intestaturi tan-NACE Rev. 2 f'settur speċifiku.
Biex iġib awtorizzazzjoni bħal din, l-Istat Membru kkonċernat irid jipprovdi lill-Kummissjoni bit-tagħrif kollu meħtieġ biex tikkunsidra t-talba tiegħu. Il-Kummissjoni għandha tiddeċiedi fi żmien tliet xhur.
Madankollu, minkejja d-dispożizzjonijiet tal-paragrafu 2, din l-awtorizzazzjoni m'għandhiex tintitola lill-Istat Membru kkonċernat biex jissuddividi l-intestaturi aggregati b'mod differenti min-NACE Rev. 2.
5. Il-Kummissjoni għandha, flimkien ma' l-Istat Membru kkonċernat, tirrevedi perjodikament l-awtorizzazzjonijiet mogħtija skond il-paragrafu 4 biex ikun ivverifikat jekk għadhomx iġġustifikati.
Artikolu 5
Attivitajiet tal-Kummissjoni
Il-Kummissjoni, b'koperazzjoni ma' l-Istati Membri, għandha tiżgura t-tixrid, iż-żamma u l-promozzjoni tan-NACE Rev. 2, partikularment billi:
(a)
tabbozza, taġġorna u tippubblika noti ta' spjegazzjoni għan-NACE Rev. 2;
(b)
tfassal u tippubblika linji ta' gwida biex l-unitajiet ta' l-istatistika jkunu klassifikati skond in-NACE Rev. 2;
(c)
tippubblika tabelli ta' korrispondenza bejn in-NACE Rev. 1.1 u n-NACE Rev. 2 u bejn in-NACE Rev. 2 u n-NACE Rev. 1.1;
(d)
taħdem sabiex ittejjeb il-konsistenza ma' klassifikazzjonjiet oħra soċjali u ekonomiċi.
Artikolu 6
Miżuri ta' implimentazzjoni
1. Il-miżuri li ġejjin għall-implimentazzjoni tan-NACE Rev. 2 għandhom ikunu adottati skond il-proċedura regolatorja msemmija fl-Artikolu 7(2):
(a)
deċiżjonijiet meħtieġa f'każ ta' problemi li joħrġu mill-implimentazzjoni tan-NACE Rev. 2, inkluża l-assenjazzjoni ta' l-attivitajiet ekonomiċi f'kategoriji speċifiċi; u
(b)
miżuri tekniċi li jiżguraw it-tranżizzjoni koordinata bis-sħiħ min-NACE Rev. 1.1 għan-NACE Rev. 2, partikularment fir-rigward ta' kwistjonijiet dwar qtugħ fis-serji kronoloġiċi, inkluż rappurtaġġ doppju u estrapolazzjoni retroattiva tas-sensieli kronoloġiċi.
2. Miżuri li jirrigwardaw in-NACE Rev. 2 bil-għan li jemendaw jew jissupplimentaw elementi mhux essenzjali ta' dan ir-Regolament, li huma mfassla għall-għanijiet li ġejjin, għandhom jiġu adottati skond il-proċedura regolatorja bi skrutinju imsemmija fl-Artikolu 7(3):
(a)
biex iqisu l-iżviluppi teknoloġiċi jew ekonomiċi; jew
(b)
biex ikun hemm allinjament ma' klassifikazzjonjiet oħra ekonomiċi u soċjali.
3. Għandu jitqies il-prinċipju li l-benefiċċji mill-aġġornament iridu jkunu akbar mill-ispejjeż għalih, kif ukoll il-prinċipju li spejjeż u piżijiet addizzjonali jibqgħu f'limitu raġonevoli.
Artikolu 7
Kumitat
1. Il-Kummissjoni għandha tkun megħjuna mill-Kumitat tal-Programm dwar l-Istatistika, stabbilit bid-Deċiżjoni 89/382/KEE, Euratom.
2. Fejn issir referenza għal dan il-paragrafu, għandha tapplika l-proċedura stipulata fl-Artikoli 5 u 7 tad-Deċiżjoni 1999/468/KE, u jkunu kkunsidrati d-dispożizzjonijiet ta' l-Artikolu 8 tagħha.
Il-perjodu stipulat fl-Artikolu 5(6) tad-Deċiżjoni 1999/468/KE għandu jkun iffissat għal tliet xhur.
3. Fejn issir referenza għal dan il-paragrafu, għandha tapplika l-proċedura stipulata fl-Artikoli 5a(1) sa (4) u l-Artikolu 7 tad-Deċiżjoni 1999/468/KE, u jkunu kkunsidrati d-dispożizzjonijiet ta' l-Artikolu 8 tagħha.
Artikolu 8
Implimentazzjoni tan-NACE Rev. 2
1. L-unitajiet statistiċi msemmija fir-reġistri tan-negozju, kif imwaqqfa bir-Regolament (KEE) Nru 2186/93, għandhom ikunu kklassifikati skond in-NACE Rev. 2.
2. L-istatistika li tirreferri għall-attivitajiet ekonomiċi mwettqa mill-1 ta' Jannar 2008 'il quddiem għandha tkun prodotta mill-Istati Membri bl-użu tan-NACE Rev. 2 jew bi klassifikazzjoni nazzjonali li toħroġ minnha skond l-Artikolu 4.
3. B'deroga għall-paragrafu 2, l-istatistika għal żmien qasir irregolata mir-Regolament (KE) Nru. 1165/98 u l-indiċi ta' l-ispejjeż tax-xogħol irregolat mir-Regolament (KE) Nru. 450/2003 għandhom isiru bl-użu tan-NACE Rev. 2 mill-1 ta Jannar 2009.
4. Id-disposizzjoni tal-paragrafu 2 m'għandhiex tapplika għall-produzzjoni ta' l-istatistika li ġejja:
(a)
l-istatistika tal-Kontabilità Nazzjonali taħt ir-Regolament (KE) Nru 2223/96;
(b)
kontijiet ekonomiċi għall-agrikoltura skond ir-Regolament (KE) Nru. 138/2004; u
(ċ)
l-istatistika dwar il-bilanċ tal-ħlasijiet, il-kummerċ internazzjonali fis-servizzi u l-investiment dirett barrani taħt ir-Regolament (KE) Nru 184/2005.
TAQSIMA II
EMENDI TA' L-ATTI RELATATI
Artikolu 9
Emendi tar-Regolament (KEE) Nru 3037/90
L-Artikoli 3, 10, u 12 tar-Regolament (KEE) Nru 3037/90 għandhom jitħassru.
Artikolu 10
Emenda tar-Regolament (KEE) Nru 3924/91
Ir-Regolament (KEE) Nru 3924/91 għandu b'dan ikun emendat kif ġej:
(1)
Ir-“Rev.1 tan-NACE” għandha tinbidel bin-“NACE Rev. 2” fit-test kollu.
(2)
L-Artikolu 2(1) għandu jinbidel b'dan li ġej:
“1. Il-qasam kopert bl-istħarriġ imsemmi fl-Artikolu 1 għandu jkun dak ta' l-attivitajiet fit-taqsimiet B u Ċ tal-klassifikazzjonijiet ta' l-attivitajiet ekonomiċi fil-Komunità Ewropea (NACE Rev. 2)”.
Artikolu 11
Emenda tar-Regolament (KE, Euratom) Nru 58/97
Ir-Regolament (KE, Euratom) Nru 58/97 għandu b'dan ikun emendat kif ġej:
(1)
“NACE Rev.1” għandha tinbidel b'“NACE Rev.2” fit-testi u l-annessi kollha salv l-Anness 1, Taqsima 10 'Rapporti u studji pilota', l-Anness 3, Taqsima 5 'L-ewwel sena ta' referenza' u l-Anness 3, Taqsima 9 'Rapporti u studji pilota' fejn ir-referenza għar-“NACE Rev.1” għandha tinżamm.
(2)
L-Artikolu 3 (1) għandu jinbidel b'dan li ġej:
“1. Dan ir-Regolament għandu jkopri l-attivitajiet kollha tas-suq fit-Taqsimiet minn B sa N u minn P sa S tal-klassifikazzjoni ta' l-istatistika fir-rigward ta' l-attivitajiet ekonomiċi fil-Komunità Ewropea (NACE Rev. 2).”
(3)
L-Annessi għandhom ikunu emendati skond l-Anness II ta' dan ir-Regolament.
Artikolu 12
Emenda tar-Regolament (KE) Nru 1165/98
Ir-Regolament (KE) Nru 1165/98 għandu b'dan ikun emendat kif ġej:
(1)
L-Artikolu 2 (1) għandu jinbidel b'dan li ġej:
“1. Dan ir-Regolament għandu japplika għall-attivitajiet kollha tas-suq fit-Taqsimiet minn B sa N u minn P sa S tal-klassifikazzjoni ta' l-istatistika fir-rigward ta' l-attivitajiet ekonomiċi fil-Komunità Ewropea (NACE Rev. 2).”
(2)
Fl-Artikolu 17, għandhom jiżdiedu il-punti li ġejjin:
“(k)
l-ewwel sena ta' bażi li għandha tkun applikata għas-sensieli kronoloġiċi fin-NACE Rev. 2
(l)
għas-serje ta' żmien qabel l-2009, li għandha tkun trażmessa skond in-NACE Rev. 2, il-livell ta' dettal, il-formola, l-ewwel perjodu ta' referenza, u l-perjodu ta' referenza”.
(3)
L-Annessi għandhom ikunu emendati skond l-Anness III ta' dan ir-Regolament.
Artikolu 13
Emenda tar-Regolament (KE) Nru 1172/98
Fir-Regolament (KE) Nru 1172/98 il-kliem “NACE Rev. 1” u “NACE Rev. 1.1” għandhom jinbidlu b'“NACE Rev. 2” fit-test kollu u fl-annessi.
Artikolu 14
Emenda tar-Regolament (KE) Nru 530/1999
Ir-Regolament (KE) Nru 530/1999 għandu b'dan ikun emendat kif ġej:
(1)
“NACE Rev. 1” għandu jinbidel b'“NACE Rev. 2” fit-test kollu.
(2)
Fl-Artikolu 3:
(a)
il-paragrafu 1 għandu jinbidel b'dan li ġej:
“1. L-istatistika għandha tkopri l-attivitajiet ekonomiċi kollha mfissra fit-taqsimiet B (Minjieri u barrieri), Ċ (Manifattura), D (Provvista ta' Elettriku, gass, fwar u arja kkondizzjonata), E (Provvista ta' ilma; sistemi ta' drenaġġi, ġestjoni ta' skart u attivitajiet ta' rimedjazzjoni), F (Kostruzzjoni), G (Negozju bl-ingrossa u bl-imnut; tiswija ta' vetturi bil-mutur u muturi), H (Trasport u ħżin), I (Akkomodazzjoni u attivitajiet ta' servizz marbuta ma' l-ikel), J (Attivitajiet ta' l-informatika u l-komunikazzjoni), K (Attivitajiet finanzjarji u ta' l-assigurazzjoni), L (Attivitajiet marbuta ma' propjetà immobbli), M (Attivitajiet professjonali, xjentifiċi u tekniċi), N (Attivitajiet amministrattivi u ta' servizz ta' sostenn), P (Edukazzjoni), Q (Attivitajiet ta' saħħa tal-bniedem u ta' xogħol soċjali), R (Attivitajiet ta' arti, divertiment u rikreazzjoni) u S (Attivitajiet oħra ta' servizz) tal-klassifikazzjoni ta' l-istatistika fir-rigward ta' l-attivitajiet ekonomiċi fil-Komunità Ewropea (NACE Rev. 2)”;
(b)
il-paragrafu 2 għandu jitħassar.
Artikolu 15
Emenda tar-Regolament (KE) Nru 2150/2002
Ir-Regolament (KE) Nru 2150/2002 għandu b'dan ikun emendat kif ġej:
(1)
“NACE Rev. 1” għandu jinbidel b'“NACE Rev. 2” fit-test kollu u fl-annessi.
(2)
L-Anness 1 għandu jkun emendat skond l-Anness IV ta' dan ir-Regolament.
Artikolu 16
Emenda tar-Regolament (KE) Nru 450/2003
Ir-Regolament (KE) Nru 450/2003 għandu b'dan ikun emendat kif ġej:
(1)
“NACE Rev. 1” għandu jinbidel b'“NACE Rev. 2” fit-test kollu.
(2)
L-artikolu 3 għandu jinbidel b'dan li ġej:
“Artikolu 3
Ambitu
1. Dan ir-Regolament għandu japplika għall-attivitajiet kollha mfissra fit-taqsimiet B sa S tan-NACE Rev. 2.
2. L-inklużjoni ta' l-attivitajiet ekonomiċi mfissra fin-NACE Rev. 2 taqsimiet O sa S fl-ambitu ta' dan ir-Regolament għandha tkun iddeterminata skond il-proċedura msemmija fl-Artikolu 12(2), b'mod li jingħata kas ta' l-istudji ta' fattibilità mfissra fl-Artikolu 10.”
(3)
L-Artikolu 5 għandu jinbidel b'dan li ġej:
“Artikolu 5
Frekwenza u data b'lura
1. Id-data għal-LCI għandha l-ewwel tinġabar skond in-NACE Rev. 2 għall-ewwel tliet xhur ta' l-2009, u wara dan għal kull tliet xhur (il-perjodi jittieħdu sal-31 ta' Marzu, it-30 ta' Ġunju, it-30 ta' Settembru u l-31ta' Diċembru ta' kull sena).
2. Data b'lura mill-ewwel tliet xhur ta' l-2000 sar-raba' perjodu ta' tliet xhur ta' l-2008 għandha ssir disponibbli mill-Istati Membri. Id-data b'lura għandha tiġi provduta għal kull waħda mit-taqsimiet B sa N tan-NACE Rev. u għall-punti ta' l-ispejjeż tax-xogħol msemmija fl-Artikolu 4(1).”
(4)
L-Artikolu 6(3) għandu jinbidel b'dan li ġej:
“3. Id-data b'lura msemmija fl-Artikolu 5 għandha tkun trażmessa lill-Kummissjoni (Eurostat) fl-istess ħin bħall-LCI għall-ewwel tliet xhur ta' l-2009.”
(5)
Fl-Artikolu 11, il-punt (ċ) għandu jinbidel b'dan li ġej:
“(ċ)
inklużjoni tan-NACE Rev. 2, minn taqsimiet O sa S (Artikolu 3);”
Artikolu 17
Emenda tar-Regolament (KE) Nru 48/2004
L-ewwel paragrafu ta' l-Artikolu 3(1) tar-Regolament (KE) Nru 48/2004 għandu jinbidel b'dan li ġej:
“Dan ir-Regolament għandu jkopri d-data fuq l-industrija ta' l-azzar, li hija mfissra bħala grupp 24.1 tal-klassifikazzjoni ta' l-istatistika ta' attivitajiet ekonomiċi fil-Komunità Ewropea (NACE Rev. 2).”
Artikolu 18
Emenda tar-Regolament (KE) Nru 808/2004
L-Anness I tar-Regolament (KE) Nru 808/2004 għandu jkun emendat skond l-Anness V ta' dan ir-Regolament.
Artikolu 19
Emenda tar-Regolament (KE) Nru. 1552/2005
Ir-Regolament (KE) Nru 1552/2005 għandu b'dan ikun emendat kif ġej:
(1)
“Rev. 1.1 tan-NACE” għandu jinbidel b'“Rev. 2 tan-NACE” fit-test kollu.
(2)
L-Artikolu 2(2) għandu jitħassar.
(3)
L-Artikolu 4 għandu jinbidel b'dan li ġej:
“Artikolu 4
Ambitu ta' l-istatistika
L-istatistika fuq it-taħriġ vokazzjonali fl-intrapriżi għandha tkopri għall-inqas l-attivitajiet ekonomiċi kollha mfissra fit-taqsimiet minn B sa N u minn R sa S tan-NACE Rev. 2.”
TAQSIMA III
DISPOŻIZZJONIJIET FINALI
Artikolu 20
Dispożizzjonijiet tranżizzjonali
Meta jikkonformaw mar-rekwiżiti tar-Regolament (KE, Euratom) Nru 58/97, l-Istati Membri għandhom jittrażmettu lill-Kummissjoni (Eurostat) l-istatistika strutturali dwar in-negozju b'referenza għas-sena kalendarja 2008 skond kemm in-NACE Rev. 1.1 kif ukoll in-NACE Rev. 2.
Għal kull wieħed mill-Annessi għar-Regolament (KE, Euratom) Nru 58/97, l-elenku ta' karatteristiċi u d-diviżjonijiet meħtieġa li għandhom jiġu trażmessi skond in-NACE Rev. 1.1 għandhom ikunu deċiżi skond il-proċedura stabbilita fl-Artikolu 13 ta' dak ir-Regolament.
Artikolu 21
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan għandu japplika mill-1 ta' Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 20 ta' Diċembru 2006.